Ngohe Aromatawai: Te pakanga o Pukehinahina

**Paerewa Paetae Tikanga ā-Iwi 91830**: Te tātari i ngā pāpātanga o tētahi tūāhua o mua ki te iwi taketake

Aronga: Tikanga ā-Iwi 3.5B v1

Whiwhinga: 4

**Te Horopaki**

Ko te pakanga o Pukehinahina i te 29 o Paengawhāwhā 1864 ka maumaharatia nō te tokoiti o te Māori i tū mārō hītararī ki te kauhanga riri o te kāwanatanga, ka toa!

Ko tāu he tātari i ngā pāpātanga o tēnei tūāhua ki te iwi Māori. Kei a koe te tikanga o te hanga o tēnei aromatawai: he kiriata, he kōrero, he tuhinga roa rānei.

Ka aromatawaingia tāu whakatakoto i tētahi huarahi rerekē e pai atu ai ngā hua whānui o te pakanga o Pukehinahina.

**Hei Mahi**

Ko tāu he rangahau i te pakanga o Pukehinahina, i ngā pūtake, i ngā putanga, i tōna hiranga ki te iwi Māori me ngā akoranga o roto o taua tūāhua ki a tātou te pāpori o Aotearoa.

Ka tātari i ngā pūtake o te pakanga o Pukehinahina, pērā i Te Tiriti o Waitangi, ngā oati o te Kāwanatanga, ngā pakanga o mua ake, te aranga ake o Rawiri Puhirake, me ērā atu o ngā pūtake ka kite ake koe. Ko tāu he parahau i te hononga o ngā pūtake ki te ekenga o ngā hōia ki Pukehinahina i taua rā.

Āta whakaarohia ngā rōpū e rongo ana i ngā pāpātanga o te pakanga o Pukehinahina. Tātarihia ērā pāpātanga. Anei pēa ētahi rōpu hei whakaarotanga, hei tātari rānei māu: Ngāi Te Rangi (onamata, anamata hoki), te kāwanatanga, ngā kainoho o Tauranga Moana, ngā iwi kē atu.

He aha ngā tirohanga o ēnei rōpu ki te pakanga me ōna pūtake? Ehara i te mea me mau tonu ki ngā tau o te pakanga, e āhei ana ki te titiro ki ngā pāpātanga e rongo tonu nei i ngā rōpū. Ko tāu he titiro ki te take i ngā whatu o tētahi atu.

Ka matapaki i ngā hua, i ngā urupare a te iwi ki taua take, tae atu ki ngā putanga o te tūāhua nei. Anei pea ētahi hei whakaarotanga māu: te whakamā o ngā hōia i te hinga ki te Māori, te raupatu whenua, te utu o te kāwanatanga, te mamae o te iwi me ērā atu o ngā urupare.

Kei a kōrua ko tō kaiako te hanga me te āhua o te aromatawai engari me mārama rawa ki te whakatakoranga tika o te tuhituhi me te tukanga rangahau.

Taunakitanga: Tikanga ā-Iwi 91830 Te pakanga o Pukehinahina

|  |  |  |
| --- | --- | --- |
| Taunakitanga mō te Paetae | Taunakitanga mō te Kaiaka | Taunakitanga mō te Kairangi |
| * Ka whakamārama i te pūtake o tētahi tūāhua o mua, ā, ka matapaki i ngā rōpū e rongo ana i ngā pāpātanga o taua take.
* Ka matapaki i ngā hua, me ngā urupare o te iwi ki taua take, ka taunaki ai.

*Hei tauira:** *Ka whakamārama i ētahi pūtake me ōna hononga ki te pakanga o Pukehinahina.*
* *Ka tautohu i ngā rōpū i rongo, e rongo tonu ana, i ngā pāpātanga o te pakanga.*
* *Kua matapaki i ngā hua o te pakanga me ngā urupare o tēnā rōpu, o tēnā rōpu, i te wā o te pakanga, i tēnei wā tonu.*
* *Kua mau ngā taunaki ki te tukanga rangahau APA.*
 | * Ka matapaki i ngā hua whānui o te tūāhua o mua.
* Ka whakamārama i ngā urupare a te iwi me ōna hua, ka āta taunaki ai.

*Hei tauira:** *Kua matapaki i ngā hua whānui o te pakanga o Pukehinahina.*
* *Kua whakamārama i ngā urupare o tēnā rōpu, o tēnā rōpu, i te wā o te pakanga, i tēnei wā tonu, me ngā hua ka puta.*
* *Kua mau ngā taunaki ki te tukanga rangahau APA.*
 | * Ka whakatakoto i tētahi huarahi rerekē e pai atu ai ngā hua, ka āta taunaki ai.

*Hei tauira:** *Kua whakatakoto i tētahi huarahi rerekē e pai atu ai ngā hua o te pakanga o Pukehinahina mō ngā rōpū e whai pānga ana.*
* *Kua mau ngā taunaki ki te tukanga rangahau APA.*
 |